รัฐบาลไทย-ข่าวทำเนียบรัฐบาล-มท.1 มอบ 6 นโยบายสถาบันคุณวุฒิวิชาชีพ (องค์การมหาชน) เน้นย้ำ ต้องสร้างงาน สร้างโอกาส Upskill เพิ่มศักยภาพกำลังคน สนองตอบตลาดแรงงาน เพื่อประโยชน์สูงสุดของพี่น้องประชาชนและประเทศไทย
วันพฤหัสบดีที่ 23 พฤศจิกายน 2566
23/11/2566
มท.1 มอบ 6 นโยบายสถาบันคุณวุฒิวิชาชีพ (องค์การมหาชน) เน้นย้ํา ต้องสร้างงาน สร้างโอกาส Upskill เพิ่มศักยภาพกําลังคน สนองตอบตลาดแรงงาน เพื่อประโยชน์สูงสุดของพี่น้องประชาชนและประเทศไทย
มท.1 มอบ 6 นโยบายสถาบันคุณวุฒิวิชาชีพ (องค์การมหาชน) เน้นย้ํา "ต้องสร้างงาน สร้างโอกาส Upskill เพิ่มศักยภาพกําลังคน สนองตอบตลาดแรงงาน เพื่อประโยชน์สูงสุดของพี่น้องประชาชนและประเทศไทย"
วันนี้ (23 พ.ย. 66) เวลา 13.30 น. ที่อาคารเพิร์ล แบงก์ค็อก สถาบันคุณวุฒิวิชาชีพ (องค์การมหาชน) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย มอบนโยบายการดําเนินงานของสถาบันคุณวุฒิวิชาชีพ (องค์การมหาชน) โดยมี นายสัตวแพทย์ ยุคล ลิ้มแหลมทอง กรรมการสภามหาวิทยาลัยเกษตรศาสตร์ อดีตรองนายกรัฐมนตรี และอดีตรัฐมนตรีว่าการกระทรวงเกษตรและสหกรณ์ นายนคร ศิลปอาชา ประธานกรรมการสถาบันคุณวุฒิวิชาชีพ (องค์การมหาชน) นายณัฐพล รังสิตพล ปลัดกระทรวงอุตสาหกรรม นายศุภชัย ใจสมุทร ที่ปรึกษารองนายกรัฐมนตรี นายสิริพงศ์ อังคสกุลเกียรติ ผู้ช่วยรัฐมนตรีประจํากระทรวงศึกษาธิการ นายคารม พลพรกลาง รองโฆษกประจําสํานักนายกรัฐมนตรี นางสาวไตรศุลี ไตรสรณกุล เลขานุการรัฐมนตรีว่าการกระทรวงมหาดไทย พร้อมด้วยคณะกรรมการสถาบันฯ นางสาวจุลลดา มีจุล ผู้อํานวยการสถาบันฯ คณะผู้บริหาร เจ้าหน้าที่ และสื่อมวลชน ร่วมรับฟัง
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย กล่าวว่า ตนในฐานะรองนายกรัฐมนตรีที่กํากับดูแลการบริหารราชการกระทรวงการอุดมศึกษา วิทยาศาสตร์ วิจัยและนวัตกรรม กระทรวงมหาดไทย กระทรวงแรงงาน กระทรวงศึกษาธิการ และ "สถาบันคุณวุฒิวิชาชีพ" (สคช.) ทําให้ได้มีโอกาสได้ดูภาพรวมทั้งหมดของ "การพัฒนาคน" และสามารถจะบูรณาการงานที่มีความเกี่ยวข้องกันให้สนับสนุน ส่งเสริมซึ่งกันและกันได้อย่างมีประสิทธิภาพ ทั้งนี้ "สถาบันคุณวุฒิวิชาชีพ" ต้องไวต่อความเปลี่ยนแปลงของอุปสงค์ (Demand) และอุปทาน (Supply) ในตลาดแรงงาน เพื่อให้สามารถตอบโจทย์การพัฒนาสมรรถนะของคนทํางานในทุกมิติ และยิ่งไปกว่านั้น "ต้องคาดการณ์ความต้องการในอนาคต" เพื่อให้สามารถเตรียมคนให้พร้อมได้ทันด้วย ดังนั้น คนที่ทํางานในสถาบันคุณวุฒิวิชาชีพ ต้องมีแนวคิด มีอุดมการณ์แบบนี้ไว้ในใจเสมอ ถ้าในตลาดแรงงานมีทักษะที่ขาดแคลน นั่นหมายความว่า เรายังคาดการณ์ไม่ไวพอ ไม่เร็วพอที่จะผลิตคนให้ตอบสนองความต้องการได้ ประเทศไทยก็จะเสียโอกาส พวกเราทุกคนต้องเป็นคนที่ "ทันโลก ทันสมัย ทันท่วงที" เพื่อไม่ตกยุค และสถาบันคุณวุฒิวิชาชีพจะสามารถทําให้ "คุณวุฒิวิชาชีพ และการรับรองสมรรถนะ" เป็นเสมือน "Degree" ที่จะช่วยส่งเสริมประชาชนให้มีโอกาสได้ทํางานที่ดีขึ้น มีภาระรายจ่ายกับการเรียนที่น้อยลงในตลาดแรงงานที่เปลี่ยนแปลงอยู่ตลอดเวลา
"เพื่อเป็นการต่อยอดการขับเคลื่อนงานของสถาบันคุณวุฒิวิชาชีพ โดยน้อมนําพระปฐมบรมราชโองการ "สืบสาน รักษา และต่อยอด" มาสู่การพัฒนากําลังแรงงาน จึงขอให้สถาบันฯ ดําเนินการ 6 นโยบายเน้นหนัก ได้แก่ 1. "แรงงานใหม่ต้องเข้าสู่ตลาดแรงงานเร็วขึ้น" หลังจากได้งานทํา และได้รับการฝึกจากสถานประกอบการอย่างมีมาตรฐานแล้ว จะต้องมีคุณวุฒิวิชาชีพในระดับที่ทําให้ได้รับค่าตอบแทนที่เหมาะสม และสามารถยกระดับสมรรถนะได้อย่างต่อเนื่อง โดยสนับสนุนให้สถานประกอบการเป็น Partner สําคัญในการพัฒนาสมรรถนะของคนทํางาน 2. "แรงงานเดิมต้องได้รับการพัฒนายกระดับสมรรถนะ" โดยส่งเสริมให้เครือข่ายของสถาบันฯ "ฝึก" กําลังแรงงาน และประเมินสมรรถนะคนทํางาน ในอาชีพที่เป็นความต้องการของประเทศ รวมถึงดูแลแรงงานนอกระบบ และแรงงานอิสระ เช่น กลุ่มเกษตรกร กลุ่มผู้ขนส่งสินค้าและอาหาร หรือไรเดอร์ เป็นต้น รวมถึงการฝึกอาชีพให้กลุ่มผู้สูงอายุ เนื่องจากประเทศไทยได้เข้าสู่การเป็นสังคมผู้สูงวัยแล้ว และยังมีผู้สูงอายุจํานวนมากที่มีความสามารถในการทํางาน เพราะ "คนแก่ไม่ใช่คนป่วย" การส่งเสริมโอกาสในการทํางานนอกจากจะช่วยชาติแล้ว ยังช่วยให้พวกเขามีสุขภาพกายและสุขภาพจิตที่ดีขึ้นด้วย 3. สถาบันคุณวุฒิวิชาชีพต้องเป็นหน่วยงานที่เชื่อมโยงและผลักดันเครือข่ายภาคการศึกษา โดยเฉพาะระดับอุดมศึกษา อาชีวศึกษา ทั้งภาครัฐและเอกชน ทั้งในและนอกระบบ ให้นําเอามาตรฐานอาชีพไปกําหนดให้เป็นหลักสูตร "สมรรถนะ" เพื่อนําไปสู่ผลลัพธ์ คือ "คนตรงงาน งานตรงคน" โดยลดการเรียนในห้อง เน้นฝึกงานในสถานประกอบการ และให้มีประกาศนียบัตรคุณวุฒิวิชาชีพ (Professional Qualification) หรือหนังสือรับรองสมรรถนะ (Competency Certificate) เพื่อใช้ในการสมัครงานต่อไป 4. คุณวุฒิวิชาชีพ ต้องเป็น "Degree " ด้านอาชีพ ให้กับผู้ที่สมควรได้รับการยกย่อง ตามความรู้ความสามารถในการสร้างสรรค์ผลงานอันเป็นที่ประจักษ์ต่อสังคม ซึ่งมีวิทยฐานะเท่ากับระดับ 7 หรือ 8 ซึ่งเทียบได้กับการได้รับปริญญาโทหรือปริญญาเอก อาทิ ปราชญ์เกษตร ผู้เชี่ยวชาญด้านศิลปะ วัฒนธรรม และหัตถกรรม เป็นต้น 5. ผลักดันและขับเคลื่อนแพลตฟอร์ม E-Workforce Ecosystem (EWE) ให้เป็น Big Data "ด้านกําลังคน" ของประเทศไทยให้คนหางานและนายจ้างได้มาเจอกัน ตลอดจนเป็น "ช่องทาง" เข้าถึงการเรียนรู้ตลอดชีวิต และการพัฒนาทักษะ "อย่างเป็นระบบ" หากฐานข้อมูลพัฒนาได้อย่างสมบูรณ์ รัฐบาลก็จะสามารถกําหนดนโยบายได้อย่างเหมาะสม ตามอุปสงค์ อุปทานของตลาดแรงงาน และเปิดโอกาสให้แรงงานทั้งในไทยและต่างประเทศ และ 6. ยกระดับสถาบันคุณวุฒิวิชาชีพสู่เวทีสากล ผ่านการสร้างความร่วมมือกับหน่วยงานที่เกี่ยวข้องและเป็นที่ยอมรับในระดับสากล เพื่อเตรียมความพร้อมให้คนที่ต้องการไปทํางานต่างประเทศ หรือคนไทยที่เคยไปทํางานที่ต่างประเทศแล้วต้องการกลับมาที่ประเทศไทย สามารถมีคุณวุฒิวิชาชีพยืนยันความสามารถและสามารถเจริญเติบโตในเส้นทางอาชีพในฐานะพลเมืองโลก "ต้องสร้างงาน สร้างโอกาส Upskill เพิ่มศักยภาพกําลังคนสนองตอบตลาดแรงงาน เพื่อประโยชน์สูงสุดของพี่น้องประชาชนและประเทศไทย"" นายอนุทินฯ กล่าวเน้นย้ํา
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย กล่าวเพิ่มเติมว่า ขอให้กําลังใจผู้บริหารและบุคลากรในสถาบันคุณวุฒิวิชาชีพในการผลักดันและต่อยอดผลงานต่อไป เพราะ "การพัฒนาคน ก็คือการพัฒนาชาติ" งานของสถาบันฯ มีความสําคัญ และจะมีแต่สําคัญยิ่งขึ้นไปอีกในอนาคต ขอให้มีความ Active และสนุกกับการทํางานอยู่เสมอ เพื่อประโยชน์สูงสุดของพี่น้องประชาชน
ด้าน นายนคร ศิลปอาชา ประธานกรรมการสถาบันคุณวุฒิวิชาชีพ (องค์การมหาชน) กล่าวว่า ตลาดแรงงานในปัจจุบันมีความเปลี่ยนแปลงอย่างรวดเร็ว ทั้งทางเทคโนโลยี และ Digital Disruption ทําให้เยาวชนและแรงงานไทยต้องพัฒนาทักษะของตนเองโดยตลอดเวลา (Life-long Learning) เพื่อให้ทันกับความต้องการของตลาดแรงงาน "เพราะทักษะ คือ อนาคต (Our skills our future)" ลําพังผู้ได้รับประกาศนียบัตรทางการศึกษาก็ไม่สามารถรับประกันได้ว่าเขาเหล่านั้นจะมีทักษะการทํางานในอาชีพได้จริง ทั้งนี้ ประเทศไทยมีเยาวชนที่มีความรู้ความสามารถมากมาย หากเราได้ร่วมสนับสนุนและส่งเสริมก็จะทําให้มีแรงงานที่มีคุณภาพอย่างมากมาย
"โลกปัจจุบันให้ความสนใจกับการศึกษาเรียนรู้ที่ซับซ้อน (Complex Knowledge) และออนไลน์ ทําให้เกิดอาชีพหลากหลายมากมาย เช่น โดรนทางการเกษตร การติดตั้งแผงโซล่าเซลล์ซึ่งเป็นพลังงานทางเลือก ลดคาร์บอน สปาสุนัข สปาแมว บริหารจัดการขยะชุมชน ฯลฯ ซึ่งทุกวันนี้มีหน่วยงานมาขอรับการสนับสนุนด้านการจัดทํามาตรฐานอาชีพ ให้สถาบันร่างมาตรฐานอาชีพ เพื่อให้เกิดความเข้าใจตรงกันและปฏิบัติตรงกัน และมีจรรยาบรรณอาชีพ (Code of Conduct) ตั้งแต่การกําหนดมาตรฐานอาชีพ เมื่อแรงงานได้ไปฝึก และประเมิน ก็จะได้รับใบประกาศนียบัตรรับรอง และมีทักษะที่สามารถทํางานได้จริง ซึ่งเป็นการช่วยลดความเหลื่อมล้ําทางสังคม เพราะเรามีคนด้อยโอกาสที่ไม่ได้รับโอกาสในการเรียนในระบบ ทําให้ไม่ได้รับประกาศนียบัตรทางการศึกษา แต่สามารถมาขอรับ "ประกาศนียบัตรรับรองคุณวุฒิวิชาชีพ" ที่มีศักดิ์และสิทธิ์เทียบเท่าประกาศนียบัตรรับรองทางการศึกษา อาทิ อุตสาหกรรมโลจิสติกส์ อุตสาหกรรมดิจิทัล อุตสาหกรรมบริการสุขภาพและบริการทางการแพทย์ อุตสาหกรรมหุ่นยนต์และระบบอัตโนมัติ อุตสาหกรรมพลังงานและพลังงานทดแทน อุตสาหกรรมอาหาร อุตสาหกรรมการเกษตร และอุตสาหกรรมการท่องเที่ยว" นายนครฯ กล่าวเพิ่มเติม